Lars Aaen Thøgersen ser projektet som et muligt værn mod fremtidens klimaforandringer.

- Kaffe er en ressource, som er truet. Om 30 år vil cirka 50 procent af verdens kaffedyrkende arealer være forsvundet. Det giver nogle muligheder andre steder, siger han.

Læs også : Er du afhængig af kaffe?

Et af de steder kan være Danmark, hvor fremtidens klima kan blive mere egnet til dyrkning af det sorte guld.

- Det er ikke sådan, at vi tror, at vi skal til at lave kaffe af samme kvalitet som i Etiopien eksempelvis. Og vi skal ikke være selvforsynende. Realistisk har vi om nogle år mellem 50 og 200 kaffetræer, siger Lars Aaen Thøgersen.

En egentlig dansk kaffeproduktion er nemlig ikke hovedformålet med kaffefarmen i Skanderborg. Det handler om at udvikle nye produkter af kaffeplanten.